Ingryping by petrol sal staatskas niks kos – Radebe | Netwerk24
Deur Francois Williams 05 September 2018 10:56
Die ingryping by die brandstofpryse in September sal nie enige koste vir die staatskas inhou nie, het Jeff Radebe, minister van energie, Woensdag beklemtoon.
Jeff Radebe, minister van energie, praat Woensdag by die opening van die Africa Oil & Power-konferensie in Kaapstad. Foto: Francois Williams
Hy het ten tyde van die opening van die Africa Oil & Power-konferensie gesê stabiele oliepryse is nodig om ekonomiese groei aan te help en aan armes toegang tot energie te gee.
Meer as 600 miljoen mense in Afrika het nie toegang tot moderne energie-opsies nie.
Suid-Afrika as olie-invoerder is uitgelewer aan die olieprys se dollarwaarde, en brandstofpryse het in net vyf maande met sowat R1,50 per liter gestyg, het Radebe gesê.
Afrikalande behoort saam te werk om olie-sentra te ontwikkel wat ’n hele streek kan benut, want dit sal nie sin maak vir ’n klein land om sy eie olieraffinadery te bou nie. Dit is in die konteks van PetroSA se oorspronklike planne om ’n nuwe olieraffinadery by Ngqura in die Oos-Kaap te bou. Dié planne het intussen in die vergetelheid verdwyn.
Radebe het afgevaardigdes van olie- en gasmaatskappye van oor Afrika heen daaraan herinner dat Suid-Afrika pas ’n nuwe energieplan bekend gestel het wat sterk op aardgas sal steun. Die bewese gasreserwes in Afrika is genoeg vir meer as al Afrika se energiebehoeftes, het Radebe gesê.
Suid-Afrika berei voor vir beleggings in aardgas-infrastruktuur soos vloeibare-aardgas-invoergeriewe, gas-opgaartenks en pypleidings om gas na die verbruikers te voer.
Suid-Afrika hoop die ontdekking van reuse-aardgasreserwes in die Rovuma-kom in die see aan die kus van Mosambiek sal bydra tot gaslewering in die streek. Ook Botswana het aansienlike reserwes van steenkoolbed-metaangas. Dit is aardgas wat vasgevang is in steenkoollae wat nie noodwendig vir steenkool ontgin kan word nie.
Afrikalande moet egter leer om nouer saam te werk wat regulering en handel betref om die kontinent se olie- en gasreserwes behoorlik te benut tot voordeel van alle inwoners, het Radebe beklemtoon.
Meer oor: Jeff Radebe | Olie | Petrolprys | Petrol | Brandstofpryse | Diesel | Minister Van Energie | Energie
Petrolprys: Oliereuse vat dié pak
Duurder brandstof tref Eskom en ander, maan Pravin
Petrolprys: Regering gryp in en keer hoë styging